"Сара зегьы раҵкыс игәыхьны, ихьааны исзынхеит ииультәи ажәыларақәа. Аиҳаракгьы Шроматәи Аҳабҩықәтәи ажәыларақәа", — лҳәит Џьапуаԥҳа.
Иқәыԥшыз, аибашьра захьӡыз афильмқәа рҿада изымбацыз, изакәыз ззымдыруаз аҭыԥҳацәа ҳаԥсадгьыл ашәарҭа ианҭагыла иаразнак ирдырит иҟаҵатәыз. Аԥышәа ду змоу реиԥш ахырӷәӷәарҭақәарахь инеиз арԥарцәа ирывагылеит.
Аиааира аҵыхәтәантәи амш аҽнынӡа гәеиҭасрак ҟамҵакәа аибашьра адәаҿы ҳаибашьцәа ацхыраара рырҭон, ирывагылан. Убарҭ рҩызцәа агәымшәақәа ирыбзоуроуп ҳара иахьа иҳамоу Аиааиреи Ахақәиҭреи.